Kevin McCarthy (californisk politiker)
Kevin Owen McCarthy (født 26. januar 1965) er en amerikansk politiker, som siden 2019 har været republikanernes mindretalsleder i Repræsentanternes Hus i USA. Han var flertalsleder for republikanerne fra 2014 til 2019 under John Boehner og Paul Ryan som Husets formænd. Han var repræsentant for Californiens 22. kongresdistrikt fra 2007 til 2013 og har siden 2013 været valgt i 23. distrikt efter en ændring i distriktsinddelingen.

McCarthy er tidligere formand for organisationen Young Republicans i både Californien og føderalt. Han var medlem af Californiens underhus, California State Assembly, fra 2002 til 2006, heraf de sidste to år som minoritetsleder. Han blev valgt til den føderale kongres i 2006. I 2014 blev han flertalsleder som efterfølger for Eric Cantor, som tabte sit primærvalg.

Efter at republikanerne mistede deres flertal ved midtvejsvalget i 2018, og formand Paul Ryan trak sig tilbage, blev McCarthy valgt til minoritetsleder i januar 2019, hvilket gjorde ham til den første californiske republikaner til at besidde posten.

McCarthy var en fast støtte for præsident Donald Trump i størstedelen af hans tid som flertalsleder og minoritetsleder. Efter Joe Biden vandt præsidentvalget i 2020, støttede McCarthy Trump ved at benægte Bidens sejr og deltage i juridiske bestræbelser på at omstøde valgresultaterne. McCarthy fordømte senere det stormen på U.S. Capitol i 2021.

Referencer 

Medlemmer af Repræsentanternes Hus i USA
Medlemmer af USA's kongres for det republikanske parti
Personer fra Californien